हरदीप सिंह पुरी 1974 बैच के भारतीय विदेश सेवा के अधिकारी हैं और विदेश नीति और राष्ट्रीय सुरक्षा के मामलों में अपने अनुभव और विशेषज्ञता के लिए जाने जाते हैं. वो इंटरनेशनल पीस इंस्टीट्यूट न्यूयॉर्क के उपाध्यक्ष रह चुके हैं. पुरी संयुक्त राष्ट्र में भारत के स्थायी दूत रह चुके हैं. इसके अलावा वो ब्रिटेन और ब्राज़ील में भारत के राजदूत भी रह चुके हैं और जिनेवा में भारत के स्थायी प्रतिनिधि रह चुके हैं. पुरी संयुक्त राष्ट्र की सुरक्षा परिषद के अध्यक्ष और संयुक्त राष्ट्र की आतंकवाद निरोधी समिति के चैयरमैन भी रह चुके हैं. उन्होंने दिल्ली के हिंदू कॉलेज से पढ़ाई की है वो जेपी आंदोलन के दौरान सक्रिय थे. विदेश सेवा के लिए चुने जाने से पहले उन्होंने कुछ समय के लिए सैंट स्टीफेंस कॉलेज में पढ़ाया भी.